***Délegyháza Község Önkormányzat***

***Kölcsey Művelődési Központ***

***Éves beszámoló***

***2016.***

**Elérhetőségek:**

2337 Délegyháza

Szabadság tér 1-3

Tel.: 24/212-005

e-mail: kolcseymuvhaz@delegyhaza.hu

**Készítette:**

Szabóné Pál Orsolya

**1. A 2016 évi közművelődési tevékenység értékelése**

**1. 1. A művelődési központ szervezeti felépítése, személyi összetétele**

Az Intézményben 2016-ban személyi változás történt.

Derzsi Katalin munkakörét 2014. december 01-től Szabóné Pál Orsolya vette át, 8 órás státuszban.

Szintén 8 órás státuszban van foglalkoztatva Gáspár Ferencné, takarítói munkakörben.

Az intézményben 2016 évben 2 fő dolgozott a Kulturális Közfoglalkoztatási program keretében: Balázsné Gáspár Gabriella, Kuhinka Vilmosné. Foglalkoztatásuk, bérezésük a Nemzeti Művelődési Intézet feladata, hatásköre. A fenntartó Önkormányzat által 1 fő közfoglalkoztatott kerül az intézményhez. Lengyel Gáborné munkáját napi 8 órában látja el.

Mindhárom közfoglalkoztatott munkatárs munkájára nagy szükség van az intézményben.

**1. 2. Anyagi feltételek alakulása**

A Kölcsey Művelődési Központ gazdálkodását tekintve nem önálló költségvetési intézmény. A feladatok ellátásához szükséges forrást a települési önkormányzat költségvetése biztosítja és ezek hatékony felhasználását a képviselő-testület felügyeli.

**1. 3. Tárgyi feltételek alakulása**

2016-ban nagyobb, az épületet érintő átalakítás nem volt.

A kisebb karbantartások elvégzését az intézmény gondnoka vagy a Községgondnokság munkatársai végezték el.

Az év folyamán sikerült beszerezni olyan tárgyi eszközöket, melyek a napi munkavégzéshez, illetve a rendezvények lebonyolításához szükségesek. Az Érdekeltségnövelő pályázaton nyert pénzből az épület minden helyiségében lecseréltük a karnisokat és a függönyöket, illetve sötétítő drapériát is vettünk. Ebből a keretből vásároltunk még két db lap-topot a szükséges szoftverekkel, 1 db flip chart táblát illetve hangtechnikai berendezéseket.

**2. A művelődési központ 2016. évi szakmai tevékenységének bemutatása**

**2. 1. Ismeretterjesztés**

Az év folyamán több alaklommal tartott ismeretterjesztő összejövetelt az intézmény infrastruktúráját kihasználva a Délegyháza Életháza Klub.

**2.2. Fiataloknak, gyerekeknek szervezett programok**

Kimondottan gyerekeknek szerveztünk kézműves foglalkozásokat, melyeket az általános iskolások részére szerveztük, de ezek a foglalkozások nyitottak voltak a lakosság számára is. Sajnos színházi előadásokat sem az iskolásoknak, sem az óvodásoknak nem sikerült szerveznünk.

**2.3 Családi programok**

2016-ban sikerült néhány új elgondolást megvalósítanunk, melyek nem igényeltek jelentős anyagi ráfordítást, ám a rendezvények sikere minden várakozást felülmúlt. A jelentősebb népszokásokhoz kapcsolódva, azokat feldolgozva családi délutánokat szerveztünk, mint például a Télűző mulatság, Nyuszis családi délután. Tavasszal megrendeztük a Majálist és a Gyereknapot.

Advent minden hétvégéjén volt rendezvényünk, amely a családi kézműves foglalkozásoktól a Mikulás rendezvényen át a Luca - napi vásárig sokféle programot kínált. Az évet a Mindenki karácsonya zárta, melynek idén voltak új – remélhetőleg sikeres és a jövőben is megvalósítható elemei (civil szervezetek kínálása, karácsonyfa felajánlások).

Az év novemberében indítottuk el a ***„Bütykölde”*** nevű foglalkozásunkat, melynek hatalmas sikere lett. Lakásdíszeket és ajándéktárgyakat készítettek a résztvevők saját maguk, a mi instrukcióink alapján.

Nagy létszámban indult el 2016. november elején az ***angol nyelvtanfolyam***. A jelentkezők két csoportban (kezdő és haladó) heti 2x2 órában tanulják a nyelvet az intézmény szervezésében.

Igény volt a varrótanfolyamra, ezért már év végén beindítottuk az ***„Öltészet műhelye”*** foglalkozást. A résztvevők heti egy alkalommal, többórás, varrónő által irányított képzésen sajátítják el a varrás technikáját.

**2.4 Buszkirándulások**

***„Kiránduljunk együtt”*** programunk sikere töretlen. 2016-ban már minden kirándulásunk 2 buszos volt. Ez is bizonyítéka annak, hogy hatalmas az igény a délegyházi lakosok közt az ilyen jellegű kikapcsolódásra is.

**2.5 Egyéb kulturális programok, rendezvények**

Összefogtuk, szerveztük és lebonyolítottuk az aktuális nemzeti ünnepek települési szintű megemlékezéseit.

Délegyháza Község Önkormányzata 2016. június 17 – 19**.** között rendezte meg falunapi rendezvénysorozatát, melynek szervezésében és lebonyolításában nagy szerepünk volt.

A település lakóinak visszajelzései alapján sikeres, és nagyon jó hangulatú rendezvény volt a ***XXIV. Délegyházi Napok és IV. Népzenei és Néptánc Találkozó.***

Ezt erősítették meg a kitelepült árusok, vásározók is, akik megelégedve jelezték, hogy a jövőben is szívesen jönnek Délegyházára.

***A II. Délegyházi Körtefesztivál*** megrendezésre 2016 szeptember végén volt.

Az előkészületi munkák és a hosszas szervezés után a rendezvény hatalmas sikerrel zajlott. Épp ezért volt különösen fájó az eseményt kettétörő cselekmény.

***Az Idősek napja*** hagyományosan, november végén került megrendezésre, melynek szervezésében és lebonyolításában szintén nagy szerepe volt Intézményünknek.

Az év folyamán többször szerveztünk ***színházlátogatást***. Nagy sikere volt ennek a kezdeményezésnek is, hatalmas igény van a rendszeresen szervezett „színházbuszra” a településen.

A kirándulások és a színházlátogatások sikere, és az érdeklődők magas száma annak is köszönhető, hogy a település önkormányzatának döntése értelmében a buszköltséget 2016-ban sem kellett a lakosoknak megfizetni.

**3. Művelődési közösségek, civil szervezetek, klubok, öntevékeny művészeti csoportok, szakkörök**

A művelődési központ 2016-ben az alábbi csoportoknak ad otthont:

***Citera zenekar*** Szlama László vezetésével,

***Margaréta Nyugdíjas Klub*** Kerezsi Istvánné vezetésével,

***Csokréta asszonyklub*** Forgó Vilmosné vezetésével.

***Kölcsey Kórus*** Bainé Kiss Hermina vezetésével,

és a ***Baba - Mama Klub*** Balázsné Király Valéria elképzelései alapján működik.

Ide soroljuk az Öltészet műhelye varrótanfolyamot Kátai Lászlóné szakmai irányításával, valamint a Bütyköldét, mely a mi. saját elképzeléseink alapján valósul meg.

Több „külsős” csoport is igénybe veszi intézményünket. A hét minden napjára jut több olyan csoport, aki náluk tartja összejövetelét / próbáját:

***Délegyháza Életháza Klub*** - Tóth Ilona

***Jóga felnőtteknek*** - Varga Éva

***Kowa jóga –*** Balázs Gyula Kowa

***Aprók tánca - gyermek néptánc csoport*** – Ullmanné Dénes Annamária

***Yaratma és a Szeráj Gyöngyszemei Hastánc csoport*** – Pécskövi Veronika

***Gyerek hastánc csoport*** – Tordai Angéla

***Country tánc*** – Tordai Angéla

***Egészségmegőrző torna*** – Dr. Ladányi Györgyi

***Gymstic*** – Krilek Bea

***Angol tanfolyam*** – „Orsi Angol”

A helyi civil szervezetek közül is többen élnek a művelődési ház nyújtotta lehetőségekkel. Számos szervezet tartja nálunk ***közgyűléseit, megbeszéléseit, összejöveteleit*** (Délegyházi Önkéntes Tűzoltó Egyesület, Magyar Naturisták Egyesülete, Délegyházi Segítő Anyukák Egyesülete).

Intézményünk ad otthont a Ráckevei Munkaügyi Központ és a MISA alapítvány által közösen szervezett ***Senior Foglalkoztatási Klubnak***.

Itt tartja fogadóóráját a ***Falugazdász*** és az ***Agrárkamara*** képviselője is.

Évek óta biztosítjuk a helyet a dunavarsányi ***Erkel Ferenc Alapfokú Művészetoktatási Intézmény zongora óráihoz, ám ez a tevékenység 2016. szeptemberétől megszünt.***

2015 szeptemberétől 2016 júniusáig a ***Volly István Alapfokú Művészetoktatási Intézmény*** pedagógusai ***Kerámia és Textil szakon*** tartottak hetente 2-2 órás foglalkozást.

**4. Egyéb programok**

Az év folyamán többször adtunk helyet az ***Hunyadi János Általános Iskola*** rendezvényeinek (Farsang, Művészeti Est)

Állandó helyszínt biztosítunk a ***Gyermekjóléti és Családsegítő Szolgálat*** munkatársainak.

Évente több alkalommal ***Látásvizsgálatra*** is történik terembérlés.

Intézményünk kezelésében működik **a Civilek Háza** közösségi helyszín

Az épület bérbeadása, foglalásainak kezelése, adminisztrálása hozzánk tartozik.

A Civilek Háza állandó helyszíne a ***Délegyháza Községi Sportegyesület Asztalitenisz Szakosztálynak***, ***a KEMPO sportegyesületnek***, a ***Nosztalgia Klubnak*** és a ***Pattogó Menyecskék*** tánccsoportnak.

**5. 2017 évi célkitűzések**

Intézményünkkel szemben nagy elvárásokat támaszt a fenntartó Önkormányzat és a Képviselő-testület. 2017-ben is intézményünk feladata lesz a saját programjaink mellett a település kulturális eseményeinek szervezése és lebonyolítása, szakmai tudásunkkal és eszközeinkkel történő támogatása.

Az anyagi lehetőségeink a fenntartó önkormányzattól függnek. Amennyiben rendelkezésünkre bocsájtják a 2017 évre tervezett összeget, intézményünknek minden eszköze meglesz a sikeres és színvonalas működéshez.

A szakmai tevékenység területén a hagyományos programok megtartása mellett továbbra is kiemelt feladatunknak tekintjük a helyi közösségi kezdeményezések támogatását, szakmai segítését, illetve új programok rendezését, bevezetését.

Délegyháza, 2017. január 17.

**Szabóné Pál Orsolya**